Ramiojo vandenyno salų globojamoji teritorija

Ramiojo vandenyno salų globojamoji teritorija (, TTPI) – Jungtinių Tautų globojamoji teritorija Mikronezijoje, administruota JAV 1947–1994 m., apėmusi dabartines šalis: Šiaurės Marianus, Mikronezijos Federaciją, Maršalo Salas ir Palau.

Mandato istorija

Įkūrimas 
Iki 1945 m. šias teritorijas valdė Japonijos imperija, kurias administravo kaip Pietų Ramiojo Vandenyno Mandatą. Pasibaigus karui, Japonija jau buvo praradusi visas teritorijas, kurias okupavo JAV. 1947 m. vietoj senojo Mandato buvo oficialiai įkurta Ramiojo Vandenyno Salų Globojamoji Teritorija, kurios administracija perėjo JAV.

Valdymas 

JAV praktiškai nepakeitė Japonijos valdymo laikais nusistovėjusios regiono administravimo tvarkos. Jie dalino teritoriją į 6 rajonus (districts). Šis skaičius atsispindėjo ir teritorijos vėliavoje, kur vaizduotos 6 žvaigždės:
 Marianų salos (Mariana Islands District) (atitiko Japonijos valdymo laikų Saipano rajoną)
 Palau (Palau District)
 Japas (Yap District)
 Čiukas (Truk District)
 Ponapė (Ponape District)
 Maršalo Salos (Marshall Islands District) (atitiko Japonijos valdymo laikų Džaluito rajoną)

JAV naudojo teritorijas įvairiems branduoliniams bandymams.

Panaikinimas 

XX a. VIII deš. pradėtas kardinaliai spręsti Globojamosios teritorijos likimas. Iš pradžių buvo kalbama apie bendrą nepriklausomą valstybę, tačiau kilę kultūriniai ir politiniai prieštaravimai tarp atskirų administracinių rajonų šią idėją sužlugdė.

 1978 m. Marianų salų rajonas, sekdamas kultūriškai giminingo Guamo pavyzdžiu, pasirinko tapti JAV dalimi, kaip JAV salų teritorija ir pasivadino Šiaurės Marianų Salų Sandrauga.
 1979 m. Ekonomiškai labiausiai išsivysčiusi Teritorijos dalis, – Maršalo salų rajonas, – suformavo vyriausybę, ir tapo savivaldi. 1986 m. Maršalo Salos buvo oficialiai patvirtintos kaip nepriklausoma valstybė, esanti laisvojoje asociacijoje su JAV.
 1979 m. trys Globojamosios teritorijos rajonai, – Japas, Čuikas ir Ponapė (nuo pastarosios atsiskyrė Kosraė, suformuodama atskirą vienetą), – suformavo savo bendrą vyriausybę. 1986 m. jie buvo oficialiai patvirtinti kaip nepriklausoma valstybė, – Mikronezijos Federacinės Valstijos, – esanti laisvojoje asociacijoje su JAV.
 Paskutinis rajonas, – Palau, kuris balsavo prieš prisijungimą prie Mikronezijos Federacijos, – išliko kaip Globojamoji teritorija. 1981 m. čia suformuota vyriausybė, o 1994 m. galutinai įtvirtinta nepriklausomybė, pasirašius laisvosios asociacijos sutartį su JAV. Ši data žymi ir Globojamosios teritorijos likvidavimą.

Mikronezijos istorija
JAV kolonijinė imperija
Jungtinių Tautų globojamosios teritorijos